REPUBLIKA SRBIJA

Odbor za dijasporu i Srbe u regionu

09 Broj: 06-2/188-16

20. septembar 2016. godine

B e o g r a d

Z A P I S N I K

SA DRUGE SEDNICE ODBORA ZA DIJASPORU I SRBE U REGIONU

Sednica je održana u ponedeljak, **19. septembra 2016**. **godine** u sali 2 Doma Narodne skupštine sa početkom u **12,00 časova**.

Sednicom je predsedavao mr Ivan Kostić, predsednik Odbora.

Sednici su prisustvovali Miodrag Linta, zamenik predsednika Odbora i članovi Odbora: prof. dr Marko Atlagić, mr Jadranka Jovanović, Zoran Milekić, Aleksandar Čotrić, Goran Nikolić, Marjana Maraš, dr Ljubinko Rakonjac, Ljiljana Mihajlović, Vladimir Đurić, Branimir Jovanović, Dragan Veljković, Milorad Mirčić i prof. dr Miladin Ševarlić, zamenik člana Odbora.

Sednici opravdano nisu prisustvovali: Žika Gojković, Radoslav Milojičić i Dejan Šulkić.

Pošto je predsedavajući konstatovao da postoji kvorum i da su ispunjeni uslovi za rad i odlučivanje, saglasno članu 80. stav 1. Poslovnika Narodne skupštine, predložio je sledeći

**D n e v n i r e d**

1. Razmatranje Plana rada Odbora za dijasporu i Srbe u regionu
2. Informacija o aktivnostima između dve sednice Odbora
3. Razno

Na pitanje da li postoji predlog za izmenu i dopunu dnevnog reda, javio se Milorad Mirčić sa predlogom da se prva tačka reda skine sa dnevnog reda. Članovi odbora su pristupili glasanju u vezi sa ovim predlogom i većinom glasova predlog nije usvojen.

Nakon sprovedenog glasanja u elektronskom sistemu, većinom glasova usvojen je predloženi dnevni red.

Pre prelaska na rad po tačkama dnevnog reda, Odbor se izjasnio i većinom glasova usvojio zapisnik sa prve sednice Odbora.

Predsednik Odbora je u uvodnom izlaganju po prvoj tački dnevnog reda istakao da je Predlog proistekao iz sagledavanja položaja Srba u regionu i dijaspori i njihovog odnosa sa institucijama u matici, konstatovani su problemi sa kojima se susreću naši sunarodnici, te su s tim u vezi utvrdđen mere i ciljevi, kao i načini za korišćenje kapaciteta za suštinsko popravljanje položaja pripadnika našeg naroda u dijaspori i regionu i očuvanje nacionalnog identiteta, kao jednog od strategijskih ciljeva Odbora, a time i države Srbije. U realizaciji navednih mera, predsednik Odbora je istakao da računa na znanje, iskustva i kapacitet članova Odbora. Iako su nadležnosti Odbora ograničene, u okviru svog delokruga Odbor može preduzimati izvesne korake, počev od vraćanja poverenja dijaspore i Srba u regionu u matičnu državu, pa sve do praćenja primene Zakona o dijaspori i Srbima u regionu i izmene zakona u smislu unapređenja rada Skupštine dijaspore i Srba u regionu, kao i druga pitanja kojima se jača veza matice sa svojim sunarodnicima u drugim zemljama. Posebno je naglasio važnost uloge matice u funkcionalnom umrežavanju svih organizacija Srba u svetu i jačanju svesti u domaćoj javnosti o značaju dijaspore i Srba u regionu.

U diskusiji po ovoj tački dnevnog reda su učestvovali narodni poslanici, članovi, odnosno zamenici članova Odbora: dr Ljubinko Rakonjac, član, koji je ukazao na nekoliko segmenata koje je uočio, te bi po njegovom mišljenju trebalo izmeniti reči: „gubitak poverenja i vraćanje poverenja dijaspore i Srba u regionu u matičnu državu“ , rečima: „jačanje poverenja dijaspore i Srba u regionu u matičnu državu“. Milorad Mirčić, član, je podsetio da je rad Odbora definisan članom 53. Poslovnika Narodne skupštine, kao i da su ciljevi i uključivanje dijaspore u rad državnih institucija regulisani Ustavom i zakonima, te da članovi Odbora iz poslaničke grupe Srpska radikalna stranka neće glasati za Predlog. Vladimir Đurić, član, je ukazao na značaj Strategije očuvanja i jačanja odnosa matične države i dijaspore i matične države i Srba u regionu iz 2011. godine i istikao problem uključenosti dijaspore u politički život u Srbiji. Aleksandar Čotrić je podvukao značaj i saradnju sa predstavnicima Srpske pravoslavne crkve u regionu i dijaspori, koja pored verskih aktivnosti, ima veliku ulogu u okupljanju naših ljudi, a posebno kada je u pitanju organizovanje škola na srpskom jeziku i ćiriličkom pismu; Miodrag Linta, zamenik predsednika, je u svom obraćanju podržao Predloženi program rada i naglasio potrebu da se pojedina ministarstva podstaknu na efikasniji rad u ovoj oblasti. Prof. dr Marko Atlagić, mr Jadranka Jovanović, Dragan Veljković i Miladin Ševarlić su iznoseći stav da dijaspora nije izgubila poverenje u Srbiju, zatražili da se u tekstu izmene, tj. ublaže određene kvalifikacija, a u skladu sa predlozima članova Odbora, koji su prethodno diskutovali.Nakon diskusije po prvoj tački dnevnog reda, Odbor je većinom glasova usvojio Predlog programa rada Odbora uz napomenu da se u tekst unesu predložene izmene sa naglaskom na jačanju poverenja u institucije sistema.

Po drugoj tački dnevnog reda, predsedavajući mr Ivan Kostić informisao je članove Odbora o aktivnostima između dve sednice. Prvi sastanak je održan 20. jula 2016. godine, u vezi sa kojim su članovi Odbora primili belešku. To je bio sastanak predsednika i člana Odbora Aleksandra Čotrića sa Nemanjom Damnjanovićem, poslanikom srpskog porekla Slobodarske partije Austrije (FPO) u Skupštini pokrajine i grada Beča. Damnjanović je u razgovoru istakao važnost saradnje i jačanje veza dve zemlje, ukazujući na nedovoljan ulazak austrijskog kapitala u Srbiju. U vezi sa političkom pasivnošću Srba u Austriji, on je izneo zapažanje da je neophodno da se učine koraci u cilju podizanja svesti o važnosti njihovog aktivnog političkog učešća u zemlji u kojoj žive. Mr Kostić i Čotrić su istakli važnost jačanja veze matice i dijaspore i u tom smislu su rekli da će predložiti MSP-u pokretanje inicijative za osnivanje srpskih krovnih organizacija u dijaspori, a u cilju zajedničkih interesa, pre svega očuvanja nacionalnog identiteta, kulture, jezika i ćiriličnog pisma. Takođe su upoznali gospodina Damnjanovića na zastupljenost poslanika srpskog porekla u parlamentima zemalja u okruženju, kao i ideji da se formira funkcionalno koordinaciono telo, odnosno međuparlamentarna organizacija, koja bi okupljala sve srpske poslanike iz regiona i jugoistočne Evrope. Predsedavajući je obavestio Odbor da je na poziv srpske zajednice u Rumuniji 19. avgusta 2016.g. zajedno sa Aleksandrom Čortićem bio u Temišvaru, gde su se upoznali sa aktivnostima naše zajednice u u toj zemlji. Zajednički je konstatovano da je srpska zajednica u Rumuniji među najbolje organizovanim zajednicama u regionu i dijaspori. Predsednik Odbora mr Ivan Kostić je obavestio članove Odbora da je 04. septembra bio u Beranama, u Crnoj Gori, gde se sastao sa Goranom Kikovićem, predsednikom Opštine. U razgovorima koji su vođeni Kostić i Kiković su se složili da postoji potreba za otvaranjem konzulata RS u Beranama kako zbog kulturno-istorijskih, tako i ekonomskih razloga. Obe posete, naglasio je predsednik Odbora, bile su u privatnoj režiji, tj. o sopstvenom trošku. Predsednik je zatim podsetio članove Odbora da su sa sastanka od 07. septembra tekuće godine blagovremeno primili belešku i imali priliku da se upoznaju da su tada predsednik Odbora mr Ivan Kostić i Miodrag Linta, zamenik predsednika Odbora primili delegaciju predstavnika Srba iz Slovenije: Branislava Rajića, narodnog poslanika u Državnom zboru Republike Slovenije, Nikolu Todorovića, člana Saveta Vlade Republike Slovenije za nacionalne manjine bivše SFRJ i dr Biljanu Žikić, izvršnu direktorku SKC „Danilo Kiš“ u Ljubljani. Delegacija iz Slovenije je u razgovoru obavestila predstavnike Odbora o pripremama za osnivanje Nacionalnog saveta Srba u Sloveniji, pozivajući da 01.oktobra 2016. godine u Cankarevom domu u Ljubljani delegacija Odbora prisustvuje Ustanovnoj skupštini Nacionalnog saveta Srba Slovenije. Na kraju izlaganja po drugoj tački, članovi Odbora su jednoglasno prihvatili informaciju o aktivnostima između dve sednice Odbora.

U okviru tačke Razno po predlogu predsedavajućeg određena je delegacija u sastavu: mr Ivan Kostić, predsednik Odbora, mr Jadranka Jovanović, član Odbora i Vesna Matić Vukašinović, sekretar Odbora, koji će u periodu 30.septembar do 01. oktobar 2016.g. posetiti Ljubljanu, Slovenija radi prisustva na osnivačkoj skupštini Nacionalnog saveta Srba Slovenije.

Po pozivu Asocijacije stvaraoci Republike Srpske i Srpskog nacionalnog savjeta Crne Gore , određena je delegacija u sastavu mr Ivan Kostić, predsednik Odbora i Miodrag Linta, zamenik predsednika Odbora, koji će od 07. do 09. oktobra 2016.g posetiti Pale, Republika Srpska, radi učešća na Trećoj redovnoj Konferenciji na temu „Srbi u regionu, položaj i perspektive“.

U skladu sa inicijativom predsednika Skupštine dijaspore i Srba u regionu, Dragana Stanojevića, a u cilju zaštite kulture sećanja na srpske žrtve i žrtve Holokausta i podsećanja na istorijske činjenice stradanja Srba, Jevreja i Roma u Drugom svetskom ratu, Odbor je odlučio da se 06. oktobra 2016. odine, održi tematska sednica Odbora za dijasporu i Srbe u regionu, na temu: „Zaštite kulture sećanja na srpske žrtve genocida i žrtve Holokausta“. Sednica će se održati u Domu Narodne skupštine, u maloj sali sa početkom u 11,00 časova. Na sednicu će biti pozvani svi narodni poslanici, a govornici će biti strani eksperti na ovu temu i naša akademska dijaspora, kao i Dušan Bastašić, predsednik Udruženja „Jadovno 1941“. Planirani su pozivi za predstavnike Vlade R.Srbije, ministarstava, diplomatsih misija u Beoradu i nevladinih organizacija i udruženja, koja se bave ovom temom.

Sednica je završena u 13,00 časova.

Tonski snimak je sastavni deo ovog zapisnika.

SEKRETAR ODBORA PREDSEDNIK ODBORA

Vesna Matić Vukašinović mr Ivan Kostić